Међу јавом и мед сном
Међу јавом и мед сном 

Срце моје самохрано,
ко те дозва у мој дом?
Неуморна плетисанко,
што плетиво плетеш танко
међу јавом и мед сном.

Срце моје, срце лудо,
шта ти мислиш са плетивом?
К'о плетиља она стара,
дан што плете, ноћ опара,
међу јавом и мед сном.

Срце моје, срце кивно,
убио те живи гром!
Што се не даш мени живу
разабрати у плетиву
међу јавом и мед сном!

Извори 
 Антологија српске књижевности 

 

Српска уметничка поезија
Лаза Костић

bs:Među javom i med snom